Ģeoloģiskais dabas piemineklis  **Strantes-Ulmales stāvkrasts**

MK 175. noteikumu piel. Nr. 107

**Detalizēts apraksts**

**Adrese**

Pāvilostas novadā, Sakas pagastā.

Ģeogrāfiskās koordinātes E21° 14,470' un N56° 54,981', jeb x332057, y311463 LKS92 sistēmā.

**Ģeogrāfiskais novietojums**

Piejūras zemienē, Piemares līdzenumā, Baltijas jūras krastā.

**Ģeoloģiskie veidojumi**

Baltijas jūras stāvkrasts un pludmale 6,75 km garā posmā. Stāvkrasta augstums mainās no dažiem metriem līdz 25 m.

**Izmēri**

Dabas pieminekļa platība ir 111,44 ha.

**Debits**

Nav attiecināms uz stāvkrastu.

**Unikālās vērtības**

Stāvkrasta posms ar intensīvu krasta eroziju. Atsedzas dažādas izcelsmes un sastāva kvartāra nogulumi, tostarp arī starpleduslaikmeta jūras nogulumi, novērojamas daudzveidīgas saguluma un deformāciju struktūras.

**Ainaviskuma raksturojums**

Strantes-Ulmales stāvkrasta josla ir ainaviska un ļoti pievilcīga vieta.

**Stratigrāfija**

Pēdējos gados iegūtie rezultāti liek pārskatīt agrāk izvirzītos slēdzienus par Rietumlatvijas pleistocēna nogulumu segas stratigrāfisko iedalījumu. Senākos pētījumos stāvkrastos atsegtie seklūdens baseina aleirītiski smilšainie nogulumi ir tikuši interpretēti kā Kurzemes laikmeta nogulumi. Pēdējie pētījumi pierāda, ka šie starpleduslaikmeta jūras nogulumi ir krietni jaunāki un pieskaitāmi vēlajam Latvijas laikmetam.

**Uzbūve**

Atsegumu uzbūve ir sarežģīta. Strantes-Ulmales stāvkrasta atsegumos pleistocēna nogulumu slāņkopas apakšējo daļu veido vēlā Latvijas apledojuma starpmorēnu nogulumi - seklūdens baseina smalka un aleirītiska smilts, ko pārsedz relatīvi bieza vēlā Latvijas leduslaikmeta morēnas slāņkopa. Agrākos pētījumos tika uzskatīts, ka tie pieskaitāmi Kurzemes starpmorēnu nogulumiem.

Slāņos novērojamas daudzveidīgas saguluma deformācijas un glaciostruktūras, smilšainajos nogulumos sastopami mālaina aleirīta diapīri, kuru forma atsegumā mainās no vienkāršas līdz pat ļoti komplicētai.

**Viela**

Stāvkrasta atsegumos atsedzas vēlā Latvijas laikmeta seklūdens baseina aleirītiski smilšainie nogulumi (agrāk interpretēti kā starpleduslaikmeta nogulumi), glacigēns diamiktons (morēnas smilšmāls), smilts, aleirīts un grants ar oļiem.

**Procesi**

Mūsdienu ģeoloģiskie procesi galvenokārt izpaužas kā jūras krasta erozija (noskalošana) un intensīvi nogāžu procesi. Dabas pieminekļa robežās krasta zona raksturojas ar augstu erozijas risku, un rietumu un ziemeļu virziena vētrās ar vējuzplūdu līmeni virs 1,2 m.

**Dabas aizsardzība**

Teritorijā atrodas divi aizsargājami koki, dižkoki – zirgkastaņa un kļava, kā arī Eiropas savienības aizsargājami biotopi – jūras stāvkrasti (kods 1230), ar lakstaugiem klātas pelēkās kāpas (2130\*) un mežainas piejūras kāpas (2180). Pavisam nelielā iecirknī dabas piemineklis pārklājas ar citu dabas pieminekli - dendroloģisko stādījumu Ulmales parks (36)).

Sugu daudzveidība ir augstāka tādos jūras stāvkrastos, kuru atkāpšanās notiek relatīvi lēni un kuru ģeoloģiskā uzbūve nav vienkārša un Strantes-Ulmales stāvkrasts pieder pie šādas kategorijas.

Strantes-Ulmales jūras stāvkrasta attīstības cikls – piekājes erozijas epizode, sekojoša nogāzes augšējās daļas nobrukšana un nogāzes kopējā slīpuma samazināšanās, pioniersugu ieviešanās un pakāpeniska veģetācijas blīvuma un augstuma palielināšanās, sekmīgi norisinās pilnībā bez iejaukšanās no malas. Tas nozīmē, ka nogāzes mākslīga stabilizācija ar mērķi apturēt krasta atkāpšanos ir uzskatāma par galēji nevēlamu, kopējo sistēmas stabilitāti mazinošu un bīstamu attiecībā uz blakus posmiem un citiem saistītajiem piekrastes biotopiem. Krasta erozijas turpmāka netraucēta norise šajā stāvkrasta posmā ir uzskatāma par vienu no būtiskākajiem objekta kvalitātes saglabāšanās priekšnoteikumiem.

**Citas vērtība**

Strantes-Ulmales stāvkrasta posmam raksturīgās savdabības dēļ var uzskatīt, ka tam piemīt augsta ainaviskā vērtība, turklāt šajā posmā notiekošā krasta erozija ir nozīmīga visa Pāvilostas - Užavas krasta posma stabilitātes saglabāšanā.

**Stāvoklis**

Labs. Dabas pieminekļa teritorijā ir atklāta ainava. Kraujie līdz 10-18 m augstie smilšainie stāvkrasti pēc ziemas vētrām arī vasarā ir bīstami, jo iespējami nogruvumi, kas apdraud dzīvību.

**Bojājumi**

Nav nozīmīgu cilvēka radītu bojājumu.

**Apdraudējumi**

Teritorija ir pakļauta intensīvai jūras erozijai un nogāžu procesiem.

**Apsaimniekošana**

Teritorijā nav informācijas par ģeoloģiju un citām dabas vērtībām. Uz ziemeļiem no Ulmales ir ierīkota telšu vieta. Vietām stāvkrastā izveidotas noejas kāpnes, kas nebojā dabas pieminekli.

**Piezīmes**

Apraksts, novērtējumi un robežu pamatojums balstīti uz līgumdarba pētījuma ietvaros veiktā apsekojuma un literatūras datiem. Teritorijas ziemeļaustrumu daļu apsekoja Māris Krievāns un Agnis Rečs, 09.10.2014, bet dienvidrietumu posmu – Jānis Lapinskis 09.2015.

**Novērtējumi**

Unikālās vērtības – 4

Ainaviskums – 5

Zinātniskais nozīmīgums:

Stratigrāfija – 4

Uzbūve – 4

Viela – 4

Procesi – 4

Citas vērtības – 4

Novērtējumu summa - 29

**Robežu izmaiņu pamatojums**

Dabas pieminekļa robežas vilktas iekļaujot teritorijā izteiksmīgākos un atsegumu skaita ziņā bagātīgākos vai savdabīgākos jūras krasta posmus, kā arī ņemot vērā zemes kadastra robežu un kartēto biotopu izvietojumu. Ziemeļu robežas novilkšana pa Kaļķvalka ieleju padara to krietni uzskatāmāku.

**Ieteikumi aizsardzībai un apsaimniekošana**

Strantes-Ulmales stāvkrasta posmam raksturīgās savdabības dēļ var uzskatīt, ka tam piemīt augsta ainaviskā vērtība, turklāt šajā posmā notiekošā krasta erozija ir nozīmīga visa Pāvilostas-Užavas krasta posma stabilitātes saglabāšanā. Arī pašas teritorijas kvalitātes saglabāšanas galvenais priekšnoteikums ir netraucēta dabas procesu, tostarp krasta erozijas, norise.

Teritoriju nepieciešams saglabāt zinātniskiem ģeoloģiskiem pētījumiem, kā arī kā izcilu teritoriju rekreācijai, dabas tūrismam un vides izglītībai. Būtu nepieciešama informācijas stendu ar ģeoloģiska satura informāciju izlikšana pie noejām pludmalē.

Unikālās vērtības, 1   2   3   4   5      
1- nenozīmīgs,   
2- maznozīmīgs,   
3- vietāja mēroga nozīmīgs,   
4- reģiona mēroga nozīmīgs;   
5- LV vai starptautiski nozīmīgs , unikāls  
  
Ainaviskums, 1   2   3   4   5      
1- neglīts,   
2- ainavā neizpaužas kā pozitīvi vērtējams elements,   
3- parasts, nedaudz vairo ainavas vērtīgumu;   
4- skaists, glīts, bet ne izcils;   
5- izcili krāšņs  
  
Stratigrāfija, 1   2   3   4   5      
1- nenozīmīgs sīks,   
2- maznozīmīgs vai neizteiksmīgs,   
3- parasts raksturīgs konkrētās svītas atsegums,   
4- viens no lielākajiem konkrētās svītas atsegumiem, bet nav stratotips ,    
5- svītas stratotips vai unikālu fosīliju atradne  
  
Uzbūve, 1   2   3   4   5      
1- nav novērojamas nekādas raksturīgas uzbūves detaļas,   
2- neizteiksmīgs slāņojums,   
3- parasts, raksturīgs slāņojums; raksturīgi reljefa veidojumi  
4- kādi retāk sastopami vai īpaši izteikti slāņojuma veidi, plaisainums, ieslēgumi, reljefa veidojumi;   
5- īpaši izteiksmīgs vai neparasts slāņojums, reljeefa veidojums, atseguma forma u.c.  
  
Viela, 1   2   3   4   5      
1- vieliskais sastāvs nav nosakāms, piemēram, biezā apauguma dēļ,   
2- nedroši nosakāmi sastāva ieži, neizteiksmīgi,   
3- parasti ieži,   
4- savdabīgi, raksturīgi ieži vai minerālu izpausmes;   
5- kādas retas vai neparastas minerālu izpausmes; reti sastopami, bet raksturīgi ieži  
  
Procesi, 1   2   3   4   5      
1- nekādi īpaši procesi nav novērojami;   
2- novērojamas mazaktīvas atsevišķu procesu izpausmes, piemēram virsmas atslāņošanās vai nobiru veidošanās, ūdeņu atslodze,   
3- raksturīgi procesi, piem., izskalošana vai avotu erozija;   
4- raksturīgi un aktīvi procesi, kas pastāvīgi ietekmē atsevišķas dabas pieminekļa daļas   
5- pastāvīgi notiekoši raksturīgi procesi, kas nosaka nepārtraukti mainīgu atseguma veidolu, piemēram, viļņu erozija vai ūdenskrituma izraisīta aktīva erozija  
  
Citas vērtības, 1   2   3   4   5      
1- nekā nozīmīga nav,   
2- neliels nozīmīgums dzīvajai dabai, kultūrvēsturei, tūrismam;   
3- apaugumā atsevišķas retākas sugas vai vietējas nozīmes tūrisma objekts, vai ir vairāki seni iegravējumi;   
4- retu sugu atradne, populārs tūrisma objekts, kulta vieta, nozīmīgu teiku vieta utml.;   
5- kāds no LV simboliem (piem., Zvārtas iezis vai Skaņaiskalns), vienīgā kādas sugas atradnes vieta, īpaši nozīmīga kulta vieta utml.